b'\n_START_ARTICLE_\nVeliki vinski ve\xc5\xa1\xc4\x8dec\n_START_SECTION_\nOpis\n_START_PARAGRAPH_\nZaradi svoje zna\xc4\x8dilne olivne in ro\xc5\xbenate obarvanosti je veliki vinski ve\xc5\xa1\xc4\x8dec ena najbolj lahko prepoznavnih vrst ve\xc5\xa1\xc4\x8dcev, kljub temu pa je mo\xc5\xbena zamenjava za podobnega malega vinskega ve\xc5\xa1\xc4\x8dca, ki pa je, kot pove \xc5\xbee ime, mnogo manj\xc5\xa1i._NEWLINE_Veliki vinski ve\xc5\xa1\xc4\x8dec ima odli\xc4\x8den no\xc4\x8dni vid in lahko razlo\xc4\x8di barve celo v temi. Znanstveniki so barvni no\xc4\x8dni vid na \xc5\xbeivalih med prvimi dokazali prav na velikem vinskem ve\xc5\xa1\xc4\x8dcu. Zaradi te svoje sposobnosti no\xc4\x8dnega razlo\xc4\x8devanja barv, se veliki vinski ve\xc5\xa1\xc4\x8dec hrani z medi\xc4\x8dino na cvetovih, ki so odprti pono\xc4\x8di. Med hranjenjem lahko ta metulj lebdi na mestu, podobno kot dnevni velerilec. Gre za pomembnega opra\xc5\xa1evalca no\xc4\x8dno cveto\xc4\x8dih rastlin._NEWLINE__NEWLINE_Veliki velerilec ima ro\xc5\xbenato obrobljena prednja krila, ki so v sredini obarvana olivno rjavo z belo piko na sredini krila. Zadnja krila so v sredini \xc4\x8drno obarvana, rob pa je prav tako ro\xc5\xbenate barveGlava, oprsje in trup so prav tako olivno rjave barve z ro\xc5\xbenatimi progami.\n_START_SECTION_\nPodvrste\n_START_PARAGRAPH_\nV preteklosti sta bili priznani dve podvrsti velikega vinskega ve\xc5\xa1\xc4\x8dca; Deilephila elpenor elpenor in Deilephila elpenor lewisii, kar pa danes ni ve\xc4\x8d splo\xc5\xa1no priznano. Podobno velja za nekdanjo podvrsto Deilephila elpenor szechuana, ki danes prav tako ni ve\xc4\x8d splo\xc5\xa1no priznana kot podvrsta, temve\xc4\x8d kot sinonim za podvrsto Deilephila elpenor elpenor. Tako je danes kot podvrsta priznana le \xc5\xa1e Deilephila elpenor macromera, ki je raz\xc5\xa1irjena po delih ju\xc5\xbene Kitajske, severne Indije, Butana in Mjanmarja.'